देवर ने ले ली अनुकंपा नियुक्ति, अब भाभी को देगा 30% वेतन
लीगल रिपोर्टर. जयपुर | हाईकोर्टने पति की मौत के बाद उनकी जगह अनुकंपा नियुक्ति पाने वाले देवर को अपनी भाभी को जीवनभर अपने वेतन-भत्तों की तीस फीसदी राशि हर महीने देने का निर्देश दिया है। इसके अलावा क्षतिपूर्ति के लिए तीन महीने में पांच लाख रुपए राशि देने के लिए कहा है। न्यायाधीश डॉ. पुष्पेन्द्र सिंह भाटी ने यह आदेश सीकर निवासी तारामणी शर्मा की याचिका को मंजूर करते हुए दिया। अदालत ने रोडवेज प्रशासन को निर्देश दिया कि वह देवर अनिल कुमार शर्मा को हर महीने मिलने वाले वेतन-भत्तों में से तीस फीसदी राशि महीने की पहली तारीख को सीधे ही प्रार्थिया के खाते में जमा कराए। तारामणी के पति रोडवेज में कार्यरत थे। सेवा के दौरान 8 अगस्त 1983 को उनकी मौत हो गई और प्रार्थिया की सहमति से उसके देवर अनिल को 21 फरवरी 1984 को कंडक्टर के पद पर नियुक्ति दे दी। लेकिन देवर ने प्रार्थिया के भरण पोषण के संबंध में मृतक कर्मचारी के आश्रितों के नियमों का पालन नहीं किया। इस पर प्रार्थिया ने 2006 में रोडवेज में शिकायत की। रोडवेज ने उसकी शिकायत पर देवर को नोटिस भी दिया। बाद में प्रार्थिया ने हाईकोर्ट में याचिका दायर की थी। इस बीच 27 अगस्त 2008 को तारामणी के बेटे की भी मौत हो गई।
hin_Deva hin_Deva